### Resume

[adresse] har anmodet om, at få mulighed for at udvide deres solcelleanlæg ved [adresse] for at dække virksomhedens eget elforbrug. I dag står arealet udyrket hen. Lokalplanen giver mulighed for at udvide det eksisterende solcelleanlæg med 1,2 ha.

### Sagsfremstilling

![](data:image/png;base64...)

Figur 1: Kort over lokalplanområdet.

Planens historik:

Teknisk Udvalg besluttede på mødet 20. juni 2023, pkt. nr. 154, at igangsætte udarbejdelse af lokalplan nr. 1408 og tillæg nr. 39.

Tillægget har været i fordebat fra 23. juni 2023 til 21. juli 2023.

Lokalplanens indhold:

[adresse] har anmodet om at få muligheden for at etablere solcellepaneler på 300 kW, da de ønsker at blive energineutrale samt reducere CO2-belastningen.

Solcelleanlægget etableres i forbindelse med deres eksisterende solcelleanlæg ved [adresse] på [adresse] 86 syd for Bredsten.

Arealet, der skal anvendes til solceller, er ca. 1,2 ha. Det har tidligere været anvendt til landbrugsjord og er omfattet af en række landskabs- og naturbeskyttelser jævnfør kommuneplanen. Det eksisterende solcelleanlæg er etableret på et 8.000 m² stort areal.

Da området med renseanlægget, det eksisterende solcelleanlæg og lokalplanområdet er omkranset af skov, vil det ikke være synligt fra det omkringliggende landskaber. Dette er vurderet i forbindelse med de tidligere lokalplaner for området.

Solcellerne må have en højde på op til 2,5 meter over terræn og skal opsættes i et symmetrisk mønster.

I forhold til det midlertidige stop for etablering af store, enkeltstående solcelleanlæg, som Vejle Kommune har indført, vurderer forvaltningen, at dette anlæg har en anden karakter. Anlægget er lille og elproduktionen skal udelukkende bruges til eget forbrug.

Kommuneplantillæg:

Området er i dag ikke kommuneplanlagt, og der er derfor udarbejdet et tillæg der udvider rammeområde 99.T.5, der giver mulighed for solceller i området.

Ændringen har været i fordebat, hvor der ikke indkom bemærkninger.

Miljøvurdering:

Forslag til lokalplan nr. 1408 og tillæg nr. 39 er screenet jævnfør miljøvurderingsloven. På baggrund af screeningen er det forvaltningens vurdering, at planen ikke vil medføre væsentlig påvirkning af miljøet, og der udarbejdes derfor ikke en miljøvurdering.

Høringsperiode:

Jævnfør planloven skal høringsperioden for en lokalplan vurderes fra sag til sag i forhold til at tillade rimelig tid til inddragelse af offentligheden. Udgangspunktet er en minimumsfrist på fire uger, dog to uger for mindre lokalplaner og otte uger for lokalplaner med tillæg, der har været i fordebat.

Høringsperioden for lokalplanen og tillægget er otte uger jævnfør planloven, da tillægget skal i fordebat, og dermed har særlig interesse for offentligheden.

Overtagelsespligt/Frafaldserklæring:

Lokalplanområdet forbliver i landzone, og en frafaldserklæring er derfor ikke nødvendig.

### Sagens videre forløb

Sagen skal behandles af Økonomiudvalget og Byrådet.

### Klima og resiliensvurdering

Nyt byggeri og anlægsarbejde vil altid øge udledningen af CO2.

Solcelleanlægget vil kunne producere ca. 290 MWh om året som skal anvendes til renseanlæggets drift.

Dette medvirker til at reducere lokalplanens forventede klimaaftryk.

### Teknik- og Miljødirektøren indstiller,

|  |  |
| --- | --- |
| at | udvalget anbefaler over for Byrådet, at forslag til lokalplan nr. 1408 og tillæg nr. 39 til Kommuneplan 2021-2033 vedtages og offentliggøres i otte uger. |

### Beslutning

Anbefalet.

Robert Jeppesen var fraværende.